FSMART เร่งขยาย “ตู้เต่าบิน” ตั้งเป้า 3 ปีแตะ 2 หมื่นตู้
FSMART ฟันกำไรครึ่งปีแรก 224 ลบ. แจกปันผล 0.26 บ. จับตาบริการถอนเงินผ่าน “Mini ATM” ดันจำนวนธุรกรรมพุ่งเท่าตัว พร้อมเร่งขยาย “ตู้เต่าบิน” ทั่วประเทศ
16 ส.ค. 2564

นายณรงค์ศักดิ์ เลิศทรัพย์ทวี กรรมการผู้จัดการ พร้อมด้วย นายธีมนัส เกียรติเดชปัญญา ผู้อำนวยการสายงานการเงินและบัญชี บริษัท ฟอร์ท สมาร์ท เซอร์วิส จำกัด (มหาชน) หรือ FSMART ผู้นำเครือข่ายช่องทางบริการอัตโนมัติและการเงินครบวงจร ใช้งานง่าย สะดวก รวดเร็ว และปลอดภัย ภายใต้ชื่อ “บุญเติม” นำเสนอข้อมูลประจำไตรมาส 2/2564 ในกิจกรรมบริษัทจดทะเบียนพบนักลงทุน (Opportunity Day) ตั้งเป้าจำนวนธุรกรรมการเงินและสินเชื่อเติบโต 30% จากการขยายบริการทางการเงินและสินเชื่อครบวงจร
ทั้งการเป็นตัวแทนธนาคารเพิ่มอย่างน้อย 1 ธนาคาร และ Non-bank อีก 1 ราย และเร่งขยายการให้บริการถอนเงินขั้นต่ำ 20 บาท ผ่านตู้ Mini ATM บุญเติม 200 ตู้ในปีนี้และ 10,000 ตู้ ใน 2 ปี ดันจำนวนธุรกรรมผ่านตู้บุญเติมมากขึ้น 2 ล้านรายการต่อเดือนจากสัดส่วนตลาดถอนเงินของธุรกิจการถอนเงินที่มีปริมาณมากว่า 180 ล้านรายการต่อเดือน อีกทั้งยังเพิ่มจุดบริการเคาน์เตอร์กว่า 1,800 จุด ขยายช่องทางให้บริการใหม่และเพิ่มฐานลูกค้าใหม่ พร้อมกับเปิดบริการธุรกิจสินเชื่อด้วยบริการผ่อนสินค้าให้แก่ลูกค้าบุญเติม
รวมทั้งตั้งเป้าขยายจุดให้บริการคาเฟ่อัตโนมัติ “เต่าบิน” ที่ให้บริการเครื่องดื่มร้อนและเย็นมากกว่า 100 เมนู หนึ่งในนั้นมีเครื่องดื่มผสมกัญชงและเครื่องดื่มสมุนไพร อีกทั้งมีจุดบริการที่เข้าถึงง่าย ทำให้เสียงตอบรับดีมากจากยอดขายเฉลี่ยต่อตู้ต่อวันอยู่ที่ 50 แก้ว ปัจจุบันมีจุดบริการ 100 จุด เร่งให้ได้ 1,000 ตู้ ในปีนี้และ 20,000 ตู้ภายใน 3 ปี คาดยอดขาย 1 ล้านแก้วต่อวัน สร้างยอดขายต่อปีมากกว่า 1 หมื่นล้านบาท
สำหรับผลประกอบการไตรมาส 2/2564 บริษัทรายได้รวม 773.69 ล้านบาท กำไรสุทธิ 112.94 ล้านบาท เพิ่มขึ้น 5.29 % และ 8.71 % เมื่อเทียบกับช่วงเดียวกันของปีก่อน และคณะกรรมการบริษัทมีมติอนุมัติจ่ายเงินปันผลระหว่างกาลในอัตราหุ้นละ 0.26  บาท โดยกำหนดวันที่ไม่ได้รับสิทธิปันผล (XD) ในวันที่ 23 สิงหาคม 2564 และกำหนดจ่ายปันผลให้แก่ผู้ถือหุ้นในวันที่ 8 กันยายน 2564